
ÉLELMISZEREKBEN GYAKRAN HASZNÁLT TARTÓSÍTÓSZEREK GÉNEXPRESSZIÓS VIZSGÁLATA APOPTOSISBAN SZEREPET JÁTSZÓ GÉNEKEN IN VITRO

Bevezetés: Kutatók felfigyeltek a táplálkozás és a daganat közötti ok-okozat összefüggésekre. Egyes mesterséges élelmiszer-tartósítószerek befolyásolják az apoptózis sejtfolyamatot. Az apoptózisnak kulcsszerepe van a hibás sejtek megsemmisítésében, így annak elmaradása tumorképződést eredményezhet.
Célkitűzés: Kutatásunk célja volt megvizsgálni, hogy az élelmiszereinkben gyakran felhasznált mesterséges tartósítószerek (Na-benzoát, K-szorbát, Na-metabiszulfit) különböző dózisai, hogyan befolyásolják az apoptózisban központi szerepet játszó génekről (Kaszpáz 3 és Kaszpáz 8, Bax, Bcl2) expresszált mRNS-ek sejtszintű koncentrációjának változását, humán hepatocelluláris karcinóma (HepG2) sejtvonalon.
Anyagok és módszerek: Experimentális, kohorsz vizsgálatunkat sejtvonalas tesztrendszerben kontrollcsoport mellett végeztük (n=96). A három szintetikus tartósítószer hatását öt különböző koncentrációban (6.25, 12.5, 25, 50, 100 mg/l) vizsgáltuk, 24 és 48 órás expozíciós idő mellett. Gének expressziós szintjének mérését RT-PCR segítségével végeztük. Vizsgálati eredményeinket deskriptív módszerrel, a különbözőség vizsgálatot független mintás t-próbával, valamint ANOVA-teszttel és annak post-hoc tesztjeivel elemeztük ki, p≤0.05 szignifikancia szint mellett.
Eredmények: Na-benzoát és K-szorbát kezelés következtében a Bax szignifikánsan (p≤0,05) emelkedett, míg Bcl2 relatív génexpressziója szignifikáns (p≤0,05) csökkenést mutatott, amely az apoptózis belső útvonalának aktivációjára utal. Azonban Kaszpáz 3, és 8 expressziói, mint az apoptózis külső útvonalának iniciátorai, Na-benzoát és K-szorbát expozíció hatására szignifikánsan (p≤0,05) csökkentek. Megfigyeltük azt is, hogy amíg a K-szorbát dózis dependens módon, addig a Na-benzoát inkább kezelési idő függvényében befolyásolta az apoptózis mechanizmusát. Na-metabiszfulit esetében nem találtunk szignifikáns (p>0,05) eltéréseket.
Következtetések: Na-benzoát és K-szorbát, mint szintetikus tartósítószerek, csökkentették a HepG2 sejtek apoptózisra való hajlamát, miként a külső útvonal pro-apoptotikus génjeinek expresszióját csökkentette, így gátolta a programozott sejthalál folyamatát, ezzel befolyásolva a sejtproliferációt, fokozva a daganatos májsejtvonal progresszióját. Ezen tulajdonság felhívja a figyelmet arra, hogy speciális körülmények között mindkét vegyület potencálisan promóter hatású ágensként viselkedik.

